**Škola pre mimoriadne nadané deti a Gymnázium** (ŠpMNDaG) je štátna škola v Bratislave. Nachádza sa na Teplickej ulici (prvý stupeň) a Skalickej ceste (osemročné gymnázium). Jej riaditeľkou je PhDr. Jolana Laznibatová, Csc. Bola to prvá a dlho aj jediná škola na Slovensku, ktorá sa špecializovala na vzdelávanie nadaných detí. Škola je založená na programe Aprogen (Alternatívny program edukácie nadaných). Založený je na téze, že ponuka kvalitného vzdelávacieho programu pre nadané deti musí byť pripravená tak, aby nikomu nebola odopretá možnosť rozvoja potenciálu na najvyššiu možnú mieru. V rokoch 2011- 2015 sa umiestnila v popredných priečkach rebríčka INEKO ako *Škola s excelentnými výsledkami žiakov*.

Škola učí v súlade so štátnym vzdelávacím programom (ŠVP) schváleným MŠ, má teda rovnaký učebný plán ako ostatné školy, vyniká ale individuálnym prístupom ku študentom, kde učiteľ a žiak sú aj partnermi a kamarátmi, čo je zdôraznené vzájomným tykaním, keďže neformálna partnerská atmosféra a bezstresová klíma len podporujú špecifiká edukácie nadaných žiakov. Vládne tu tak menej formálny vzťah, vďaka ktorému sa dá pracovať s každým študentom individuálne, ale zároveň sa na neho môžu klásť aj vyššie nároky. 

V školskom roku 2007/2008 27 slovenských škôl uplatňovalo prvky projektu APROGEN. Od roku 2007 vzniklo na Slovensku viacero škôl pre (intelektovo) nadané deti.

História
--------

ŠpMNDaG vznikla na základe pokusného overovania Projektu alternatívnej starostlivosti o nadané deti, ktorý autorsky vypracovala PhDr. Jolana Laznibatová, CSc, ako psychologička a vedecko-výskumná pracovníčka na rezortnom pracovisku MŠ – SR, Výskumnom ústave detskej psychológie a patopsychológie v Bratislave.

* 1993 - Schválenie Projektu alternatívnej starostlivosti o nadané deti na MŠ SR, otvorené prvé triedy pre intelektovo nadané deti v Bratislave – začiatok pokusného overovania

* 1.1.1998 - Oficiálne zriadenie Školy pre mimoriadne nadané deti v Bratislave pod zriaďovateľskou gesciou Krajského úradu v Bratislave a zaradenie do siete škôl

* 1.1.1999 - Oficiálne zriadenie osemročného gymnázia a jeho zaradenie do siete škôl

* 2007 - Ukončenie pokusného overovania Projektu alternatívnej starostlivosti o nadané deti a obhájenie nového vzdelávacieho modelu pre nadané deti - Aprogen

* 2008 - Zaradenie vzdelávania intelektovo nadaných detí do nového Zákona o výchove a vzdelávaní v rámci skupiny Vzdelávanie nadaných a talentovaných žiakov

O škole
-------

Od počiatku existencie sa škola viackrát sťahovala, keď miesto pôsobenia menila počas prvých 11 rokov 5 krát:

* 1993/1994 – ZŠ Karloveská
* 1994/1995 – IUVENTA
* 1995/1999 – ZŠ Turnianska
* od 1999/2000 – ZŠ Teplická
* 2003/2004 – aj v SOUCH Skalická
* od 2004/2005 – aj v Skalická

Od 1.9.1999 – bolo zriadené a aj otvorené 8-ročné gymnázium.

### Prvý stupeň

Nachádza sa na Teplickej ulici 7 v Bratislave s elokovaným pracoviskom na Skalickej ceste 1. Sú v nej 4 ročníky, teda spolu šestnásť tried. V budove sa nachádza atómový kryt, 3 poschodia, prízemie a suterén. Na prvom stupni sa vyučuje cudzí jazyk angličtina. Taktiež v nej je hlavná kancelária riaditeľky a tajomníka.

### Druhý stupeň

Nachádza sa v 8-ročnom gymnáziu na Skalickej ceste 1 v Bratislave. Je v nej 9 ročníkov: piaty, prima, sekunda, tercia, kvarta, kvinta, sexta, septima a oktáva. Aj tu má riaditeľ kanceláriu.

### Špecifiká

Škola si žiakov vyberá. Prijíma ich na základe psychologickej diagnostiky (testy intelektových schopností realizované psychológmi v centrách pedagogicko-psychologického poradenstva a prevencie) a výsledkov prijímacích pohovoroch (tzv. pedagogická diagnostika).

Od 1. triedy sa deti učia anglický jazyk, informatiku a predmet *Obohatenie*. V 1. až 4. ročníku deti nie sú známkované a dôraz je kladený na ich (seba)hodnotenie.

Deti majú možnosť pokračovať takým tempom učenia, aké zodpovedá ich nadaniu a dispozíciám. Nadväzuje sa na ich aktuálnu vývinovú úroveň a schopnosti, pričom dôraz vyučovania je prispôsobený a relatívne vysoko individualizovaný (zameraný na učenie sa). Celý proces je realizovaný prostredníctvom systematického riešenia problémových tvorivých úloh, abstraktného myslenia, riešenia úloh vlastným úsilím a samostatným štúdiom – samostatným objavovaním, experimentovaním, schopnosťou zbierania i spracúvania informácií.

Aj keď škola vychádza z ŠVP - oficiálne predpísaného učiva určeného osnovami pre základnú školu a gymnázium, vyučovanie prebieha podľa výkonových skupín (v skupinách cca 15 detí v triede). Okrem základných poznatkov sa deti učia aj akcelerované učivo, obohacujúce, rozširujúce a prehlbujúce učivo. Pre 1. stupeň má už škola vlastné (modifikované) učebné plány a učebné osnovy a zároveň aj 10 nových doplnkových učebníc.

Medzi výrazne odlišné črty školy patria:

* rozvíjanie špecifických záujmových oblastí a podporovanie netypických aktivít nadaných detí, a to aj takých, ktoré nie sú charakteristické pre ich vekovú úroveň,
* formovanie silnej, výnimočnej a výraznej osobnosti,
* spolupráca s fakultami a výskumnými pracoviskami,
* medzinárodná spolupráca a ďalšie.

Úspešní absolventi
------------------

Škola disponuje množstvom študentov, úspešných v národných aj celosvetových súťažiach, ale aj absolventov, prijatých na prestížne univerzity, absolventov s mnohými úspešnými vedeckými prácami a dôležitými výskumami.

Napríklad:

* Martin Holický - práca na vývoji elektrochemických senzorov, diagnostika poruchy obličiek z kvapky krvi[chýba zdroj]
* Marek Buchman - štúdium na Oxforde, kde mal 99 percentnú úspešnosť v testoch z chémie - prvýkrát v histórii Oxfordu, doktorát na Rice University v Houstone. Venuje sa oblasti syntetickej organickej chémie. Získal ocenenia v mnohých medzinárodných súťažiach, on sám si veľmi cení napríklad 2. miesto na Intel International Science and Engineering Fair v roku 2010, za čo bol po ňom pomenovaný asteroid.
* Jakub Rajniak - uznávaný v oblasti farmaceutickej chémie, publikácie v odborných periodikách[chýba zdroj]

Okrem iného má škola zoznam absolventov prijatých na štúdium v zahraničí (aktualizovaný naposledy v roku 2016).

Pozri aj
--------

* Mensa gymnázium (pre intelektovo nadané deti) v Prahe v Česku

Referencie
----------

1. 1 2 3   *Program APROGEN | Jolana Laznibatová* [online]. www.laznibatova.sk, [cit. 2022-10-14]. Dostupné online.
2. ↑   *Portál základných a stredných škôl* [online]. skoly.ineko.sk, [cit. 2022-10-14]. Dostupné online.
3. ↑  BARTA, Ing. Filip. Neformálna atmosféra a bezstresová klíma len podporujú nadaných žiakov. *Eductech*, 2017-07-10. Dostupné online [cit. 2018-03-13].
4. ↑   *História | Škola pre mimoriadne nadané deti a gymnázium* [online]. www.spmndag.sk, [cit. 2018-03-13]. Dostupné online. Archivované 2018-03-14 z originálu.
5. 1 2 3 4 5 6 7   *O škole | Škola pre mimoriadne nadané deti a gymnázium* [online]. smnd.sk, [cit. 2023-07-11]. Dostupné online. Archivované 2023-07-11 z originálu.
6. ↑   Marek Buchman patrí medzi #30pod30 — Forbes. *Forbes* (Bratislava: Barecz & Conrad Media). Dostupné online [cit. 2022-10-14].
7. ↑   *Marek Buchman, Ph. D.* [online]. LInkedIn, [cit. 2022-10-14]. Dostupné online.
8. ↑   *Poslední absolventi | Škola pre mimoriadne nadané deti a gymnázium* [online]. smnd.sk, [cit. 2021-12-30]. Dostupné online. Archivované 2021-12-30 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Škola pre mimoriadne nadané deti a gymnázium**

Externé odkazy
--------------

* Oficiálna stránka
* Rozhovor pre Plus 7 dní
* Rozhovor pre Sme
* Rozhovor pre Eductech

Súradnice: 48°10′26″S 17°07′30″V﻿ / ﻿48,173833°S 17,125084°V﻿ / 48.173833; 17.125084